**Kedves Minigolfos Barátaink!**

*Ebben az évben is megrendezzük hagyományos minigolfos versenyünket Tápiószentmártonban.*



Nagyon szeretnénk, ha ezúttal Ti is el tudnátok jönni hozzánk és részt vennétek rendezvényünkön.

Mi nem tudunk hatalmas létszámot garantálni, de a komoly versenyt, a játékos szórakozást és a vidám hangulatot egyaránt garantáljuk.

A magyar mezőny mellett (max. 20-25 fő) rendszeresen érkeznek hozzánk versenyzők Ausztriából, Romániából és Szlovákiából is, de **ebben az évben rátok is feltétlenül számítunk.**

Az első napon rendezünk egy teljesen hagyományosnak nevezhető 4 körös egyéni versenyt, ahol alapvetően három kategóriával (ifi, női, férfi) számolunk, de létszámtól függetlenül minden egyéb kategóriát önállóan is értékelünk és díjazunk.

Még ezen a napon rendezünk egy egyedi, másfél-két óra alatt lebonyolítható játékos, vicces, mindenképpen szórakoztató versenyt, amelynek a szabályait majd a helyszínen ismertetjük.

**Vasárnap pedig egy speciális csapatversenyt szervezünk. A részletes szabályokat ebben az esetben is ott és akkor mondjuk el.**

**A szállás megoldható egyénileg is, de mindenkinek szívesen segítünk megfelelő helyet találni.**

 

Pályáink a Kincsem Lovaspark belső területén helyezkednek el és azok közvetlen közelében szállás, étterem, borozó és büfé egyaránt található.

 

Érdemes megnézni a „kincsemlovaspark.hu” honlapot, ahol az aktuális eseményekről, ajánlatokról és árakról a magyar mellett német és angol nyelven is kaphattok megfelelő információkat.

A kiválasztott szállás foglalását célszerű velünk intéztetni, mert ez esetben némi kedvezményre is számíthattok. Természetesen van lehetőség a Parkon kívül is szállást szerezni, ami valamivel olcsóbb ugyan, de reggeli nélkül van és utazni kell.

**Külön felhívom a figyelmet egy másik webhelyre is (kincsemgolf.hu) amelyen az összes (mind a 36) akadályunk megtekinthető!**

Reméljük hamarosan találkozunk, minden esetre mi nagy szeretettel várunk benneteket.

A verseny szervezési munkálatainak mielőbbi befejezhetősége érdekében tisztelettel kérem, hogy mindenképpen válaszoljatok levelünkre.

**Üdvözlettel: a Kincsem Klub csapata**